ዒድ አል አድሃ አረፋ መታዘዝ ያተረፈው ድኅነት፡፡
ባሕር ዳር፡ ሐምሌ 24/2012 ዓ.ም (አብመድ) ዒድ አል አድሃ በሂጅራ ዘመን አቆጣጠር ወር በገባ አሥረኛው ቀን የሚከበር በመታዘዝ የተገኘ የድኅነት መገለጫ ነው፡፡ እነዚህ ቀናት አደምና ሐዋን ከጥፋት በአረፋ ጊዜ ያገናኘ፤ ነቢዩላህ ኢብራሂምም መሥዋዕትነት በፈጣሪ መዳኑን ያረጋገጡላቸው ተምሳሌቶች ናቸው፡፡የአማራ ክልል እስልምና ጉዳይ ከፍተኛ ምክር ቤት የትምህርትና ዳዕዋ ዘርፍ ኃላፊ ሼህ አህመድ ዘይን ያሲን የአረፋ እና የዒድ አል አድሃ ቀናት ዳግም ከፈጣሪ ጋር መታማመንን የሚያስገኙ ኢስላማዊ አስተምህሮ በዓላት ናቸው ብለዋል፡፡ የአረፋ በዓል የሐጂ ሥነ ሥርዓት የሚከናወንበት በዘጠነኛው ቀን ነው፡፡ በ10ኛው ቀን ደግሞ ዒድ አል አድሃ የስግደት እና የሶላት በዓል ነው፡፡ አረፋ ማለት ቀኑ ሁለቱም ‘አረፍ’ ተባባሉ፡፡ አረፍ ማለት ‘አወቅከኝ? አወቅሽኝ?’ ማለት ነው፡፡ ይህን መሠረት በማድረግ መላው የእስልምና ሃይማኖት ተከታይ በዚህ በ9ኛው ቀን በቦታው በመዋል ከፍተኛ መንፈሳዊ ጸጋን መጎናጸፍ እንደሆነ ያምናል፡፡ የሂጅራ ጉዞ ከእስልምና ሃይማኖት አስተምህሮዎች አንዱ ነው፡፡ ተከታዮችም ወደእነዚህ ቅዱስ ቦታዎች በሕይወት ዘመናቸው ቢያንስ አንድ ጊዜ እንዲሄዱ ያዝዛል፡፡ በዚህም ነው የእስልምና እምነት ተከታዮች ወደሳዑዲ ዐረቢያ መጓዝን የሚሹት ብለዋል ሼህ አህመድ፡፡ እያንዳንዳቸው የሐጂ ሥነ ሥርዓት የነበሩ የታሪክ ኩነቶችን በመዘከር መንፈሳዊ ጸጋን መቀዳጀት ላይ ያተኮሩ ናቸውም ብለዋል፡፡በሐጂ ሥነ ሥርዓት ‘ረብ’ የሚባሉ ጠጠሮችን ይወረወራል፤ የጌታ ሰው ነቢዩ ኢብራሂም ለአምላካቸው ያላቸውን ታዛዥነት ለመገምገም ሰይጣን ፈትኗቸው ነበር፡፡ በዚህ ተራራ ላይ በመሆን ክፋቱን ጠጠር በመወርወር አባሮታል፡፡ ይህን ለማስታወስ አሁንም ጠጠር እንደሚወረወር ሼህ አህመድ ገልጸዋል፡፡ሐጂ ሐዋና አደምን ያገናኘበት ወቅት መዘከሪያ ነው፡፡ ሌላው የዚህ ታሪክ አባሪ ነብዩሏህ ኢብራሂም ነው፡፡ የአባትና ልጅ ትዕዛዝ አክባሪነት እስከ ፈጣሪ መታማመን የተገኘ ድኅነት ማሳያ ነው፡፡ኢድ አል አድሐ መሥዋዕት የሚደረግበት ቀን ነው፡፡ ነብዩሏህ ኢብራሂም የሰባት ዓመት ልጃቸውን ለእርድ ያቀረቡበት ጊዜ ነው፡፡ በዓሉን የእስልምና እምነት ተከታዮች ወደ መስጂድ በመሄድ እና ሶላት በመስገድ ያከብሩታል።ነቢዩ ኢብራሂም ለልጅ ከፍተኛ ጉጉት ቢኖራቸውም ልጅ ሳያገኙ 120 ዓመታት ቆይተዋል፡፡ ከፆም ጸሎት በኋላ ግን በዕድሜያቸው ማምሻ ላይ ልጅ ኢስማኤልን ተቸራቸው፡፡